b'\n_START_ARTICLE_\nRei dels Wends\n_START_PARAGRAPH_\nEl t\xc3\xadtol de Rei dels Wends denota sobirania o reclamacions d\'aquesta sobre les terres eslaves de la costa sud del mar B\xc3\xa0ltic, conegudes com a Mecklenburg, Holstein i Pomer\xc3\xa0nia, i fou utilitzat des del segle XII fins al 1972 pels Reis de Dinamarca i des de 1540 fins a 1973 pels Reis de Su\xc3\xa8cia._NEWLINE_La interpretaci\xc3\xb3 m\xc3\xa9s acceptada \xc3\xa9s que la paraula fa refer\xc3\xa8ncia als Wends, un poble eslau que visqu\xc3\xa9 a la riba sud del B\xc3\xa0ltic, encara que la situaci\xc3\xb3 \xc3\xa9s m\xc3\xa9s complexa degut a l\'exist\xc3\xa8ncia dels Vends, localitzats entre els finesos i els Wends, i amb un origen poc conegut. Una altra explicaci\xc3\xb3 del t\xc3\xadtol, de car\xc3\xa0cter po\xc3\xa8tic, seria que designaria el govern sobre l\'antic poble dels V\xc3\xa0ndals (vandalorum rex), per\xc3\xb2 aquesta idea nom\xc3\xa9s fou acceptada en el segle XVI. Una interpretaci\xc3\xb3 recent, sense gaire suport en l\'\xc3\xa0mbit acad\xc3\xa8mic, \xc3\xa9s que formaven part dels "Vend" que es mencionaven en el t\xc3\xadtol dels reis de Su\xc3\xa8cia (Rei de Svear, G\xc3\xb6tar i Vends; Svears, G\xc3\xb6ters och Venders konung) i que en realitat faria refer\xc3\xa8ncia a Finl\xc3\xa0ndia. Com a tal, \xc3\x96sterland - el nom medieval per la part finesa del regne suec - seria la tercera part del reialme. No obstant aix\xc3\xb2, nom\xc3\xa9s quaranta anys despr\xc3\xa9s de l\'adopci\xc3\xb3 del t\xc3\xadtol "rei dels Wends" comen\xc3\xa7aren a anomenar-se a si mateixos "Gran Duc de Finl\xc3\xa0ndia" tamb\xc3\xa9_NEWLINE_Els Reis de Dinamarca ostentaren el t\xc3\xadtol durant vuit segles, despr\xc3\xa9s que fos adoptat per primer cop per Canut VI (regn\xc3\xa0 de 1182 a 1202), el qual conquer\xc3\xad les terres dels Wends a Pomer\xc3\xa0nia i Mecklenburg. En les lleng\xc3\xbces germ\xc3\xa0niques, el nom va ser Wends, i en la documentaci\xc3\xb3 medieval el nom llat\xc3\xad fou sclavorum rex, fent refer\xc3\xa8ncia als pobles eslaus de la regi\xc3\xb3 i els voltants de l\'actual Mecklenburg. Al segle XVI, sclavorum fou substitu\xc3\xaft per vandalorum tamb\xc3\xa9 pels reis danesos, seguint l\'ideal rom\xc3\xa0ntic del moment. Els reis danesos continuaren fent servir el t\xc3\xadtol fins que el 1972 la Reina Margarida II arrib\xc3\xa0 al tron i abandon\xc3\xa0 tots els t\xc3\xadtols excepte el de Reina de Dinamarca.'